Oslo-politiet jakter på flere gjerningsmenn.

En 18 år gammel mann ble denne uken pågrepet og er siktet for å ha vært med på en gjengvoldtekt av en jente i Oslo, skriver VG Nett.

18-åringen ble fremstilt for fengsling i Oslo tingrett lørdag. Siktelsen omhandler gjengvoldtekt, straffelovens paragraf 192, med en strafferamme på 21 år.

Leder for avsnitt for seksualforbrytelser i Oslo politidistrikt, Kari-Janne Lid, sier til avisa at de jobber med å ta de andre personene man mener er involvert i saken.

Gjengvoldtekten skal ha skjedd i Oslo-området i sommer og skal ha pågått i flere timer. Den siktede har afrikansk bakgrunn, men er født i Norge, skriver VG.

SISTE: Søndag melder NTB at nok en mann er pågrepet og siktet for å ha deltatt i en gjengvoldtekt av en ung jente i Oslo-området i slutten av juli. Mannen er kamerat av en 18-åring som er fengslet i saken.

Begge de to siktede nekter straffskyld.